钦定古今图书集成/明伦汇编/官常典/第379卷 > 苏夔
## 钦定古今图书集成/明伦汇编/官常典/第379卷 > 苏夔

按《隋书苏威传》：“威子夔，字伯尼，小聪敏，有口辨。八岁
诵诗书，兼解骑射。年十三，从父至尚书省，与安德王
雄驰射，赌得雄骏马而归。十四，诣学，与诸儒论议，词
致可观，见者莫不称善。及长，博览群言，尤以锺律自
命。初不名夔，其父改之，颇为有识所哂。起家太子通
事舍人，杨素甚奇之。素每戏威曰：‘杨素无儿，苏夔无’”
父，后与沛国公郑译、国子博士何妥议乐，因而得罪，
议寝不行。著《乐志》十五篇以见其志。数载，迁太子舍
人。后加武骑尉。仁寿末，诏天下举达礼乐之源者。晋
王昭时为雍州牧，举夔应之。与诸州所举五十馀人
谒见，高祖望夔谓侍臣：“唯此一人称吾所举。”于是拜
晋王友。炀帝嗣位，迁太子洗马，转司朝谒者。以父免
职，夔亦去官。后历尚书职方郎、燕王司马。辽东之役，
夔领宿卫，以功拜朝散大夫。时帝方勤远略，蛮夷朝
贡，前后相属。帝尝从容谓宇文述、虞世基等曰：“四夷
率服，观礼华夏，鸿胪之职，须归令望。宁有多才艺，美
仪容，可以接对宾客者为之乎？”咸以夔对。帝然之，即
日拜鸿胪少卿。其年，高昌王《麹伯》雅来朝，朝廷妻以
公主。夔有雅望，令主婚焉。其后弘化、延安等数郡盗
贼蜂起，所在屯结，夔奉诏巡抚关中。突厥之围雁门
也，夔领城东面事。夔为弩楼，车厢兽圈，一夕而就。帝
见而善之，以功进位通议大夫。坐父事，除名为民。复
丁母忧，不胜哀而卒，时年四十九